Fransiyada Nokia 3310 telefonining nusxasi ishlab chiqariladi

Fransiyaning Lekki kompaniyasi o‘z davrida mashhur bo‘lgan Nokia 3310 telefonining nusxasini ishlab chiqarmoqchi. Bu haqda kompaniya ma’lumotlariga tayanib Slate sayti xabar qilmoqda.

Xabarga ko‘ra, yangi telefon Nokia’ga bog‘liq bo‘lmagan holda ishlab chiqariladi. U besh xil – qora, oq, pushti, sariq va ko‘k ranglarda taqdim etiladi. Telefon akkumulyator va quvvatlash moslamasi bilan birga 90 yevro narxda sotiladi.
Nokia kompaniyasi 3310 modelli telefonni ishlab chiqarishni 2000-yili boshlagan va 2005-yili to‘xtatgan. Bu davr mobaynida kompaniya undan 136 millionga yaqinini bozorga taqdim etgan. 2013-yilning sentabrida esa Nokia o‘zining mobil qurilmalar biznesini 7,2 milliard dollar evaziga Microsoft korporatsiyasiga sotganligi xabar qilindi.
Aytib o‘tish kerakki, Lekki kompaniyasi aynan eski modeldagi turli qurilmalarni qayta ishlab chiqarish yo‘nalishida faoliyat yuritadi.